recursal/SuperWikiNEXT-32B huggingface dataset:
**Finančná rezerva** je zábezpeka, vytvorená na financovanie neočakávaných, ale aj plánovaných výdavkov. Vytvára sa spravidla vo výške 6-násobku mesačných výdavkov domácnosti, čím sa stáva ochranou pred úpadkom. 

Predstavuje istotu zdroja financií v prípade nepredvídateľnej nepriaznivej situácie, ktorej výsledkom je zníženie, resp. až strata príjmu. Je tak prevenciou pred existenčnými problémami. Takouto situáciou môže byť:

* strata zamestnania
* dlhodobá pracovná neschopnosť
* neočakávané výdavky (riešenie havárie v byte, opravu auta a pod.)

Finančnú rezervu si vytvárajú aj spoločnosti, ktorým slúži v prípade hospodárskeho poklesu, zníženia odbytu či iných nepriaznivých situácií.

Vytvorenie finančnej rezervy
----------------------------

Prvoradým krokom je zistenie potrebnej výšky finančnej rezervy. Zdroje by mali byť k dispozícii v priebehu niekoľkých dní a preto je vhodné dať ich na vkladový alebo sporiaci účet, vkladnú knižku, prípadne krátkodobo investovať. Ideálne je vytvorenie rezervy pravidelným odkladaním časti príjmu.

### Výška rezervy

Výška rezervy závisí od mnohých faktorov, napríklad:

* výška mesačných výdavkov
* pracovná pozícia a perspektíva do budúcna
* obdobie, na aké ma rezerva slúžiť
* iné faktory (zdravotný stav, vek a pod.)

### Možnosti zhodnocovania

Pri zhodnocovaní sa posudzuje riziko investície, výnos z vkladu a likvidita. Medzi najdostupnejšie formy patrí:

* bežný bankový účet
* akcie
* dlhopisy
* futures kontrakty
* podielové fondy
* korporátne dlhopisy
* termínovaný vklad
* nehnuteľnosť

Všeobecné odporúčania
---------------------

* neskúsení a nezorientovaní by sa mali obrátiť na finančných poradcov
* rezervu je vhodné zhodnocovať v nízko rizikovom a vysoko likvidnom produkte (bežný alebo sporiaci účet, termínovaný vklad)
* voľné prostriedky je vhodné investovať do výnosnejších produktov (akcie, dlhopisy)
* finančná rezerva by mala pozostávať z krátkodobej (do 1 roka), strednodobej (1 - 5 rokov) a dlhodobej zložky (viac ako 5 rokov)

Externé odkazy
--------------

* Finančná rezerva
* Zákon o kolektívnom investovaní
* Zákon o cenných papieroch a investičných službách

Zdroje
------

* Tatra Banka
**Hainan Airlines Company Limited** (**HNA**) je letecká spoločnosť so sídlom v Haikou, Chaj-nan v Čínskej ľudovej republike. Je to najväčšia súkromná a štvrtá najväčšia letecká spoločnosť v Čínskej ľudovej republike.

Hainan Airlines je jednou z ôsmich aeroliniek, ktoré majú sídlo v Ázii a sú podľa Skytrax hodnotené ako päť-hviezdičkové; spolu s All Nippon Airways, Asiana Airlines, Cathay Pacific, EVA Air, Garuda Indonesia, Qatar Airways a Singapore Airlines.

História
--------

Hainan Airlines bola založená v októbri 1989 ako **Hainan Province Airlines** v Chaj-nane, najväčšej ekonomickej zóne Číny.

Hainan Province Airlines sa stala po reštrukturalizácii v januári 1993 prvou čínskou akciovou leteckou spoločnosťou a začala pravidelnú leteckú dopravu 2. mája 1993.

Destinácie
----------

Mapa destinácii Hainan Airlines.
Hainan Airlines má deväť báz, a to v Pekingu, Si-ane, Taiyuane, Urumči, Kantone, Chang-čou, Lanzhou, Dalian a v Šen-čene. Takisto má rozsiahlu sieť po celej Číne a spája Áziu, Európu, Ameriku a Afriku. Lieta na takmer 500 domácich a medzinárodných trasách a do viac ako 90 miest.

### Codeshare

Hainan má codeshare dohody s nasledujúcimi leteckými spoločnosťami:

|  |  |
| --- | --- |
| * Aigle Azur
* American Airlines
* Brussels Airlines
* Czech Airlines
* EVA Air
* Etihad Airways
 | * Hong Kong Airlines
* JetBlue
* S7 Airlines
* Uni Air
* Westjet
 |

Flotila
-------


**Flotila Hainan Airlines**| Aircraft | V
službe | Objednané | Kapacita | Poznámky |
| --- | --- | --- | --- | --- |
| C | Y | Celkovo |
| Airbus A330-200 | 9 | — | 36 | 186 | 222 |
| Airbus A330-300 | 14 | 1 | 32 | 260 | 292 |
| Boeing 737-700 | 6 | — | 8 | 120 | 128 |
| Boeing 737-800 | 117 | 3 | 8 | 156 | 164 |
| Boeing 767-300ER | 3 | — | 34 | 199 | 233 |
| Boeing 787–8 | 10 | — | 36 | 177 | 213 |
| Boeing 787–9 | 4 | 26 | 30 | 258 | 288 |
| Comac C919 | — | 22 | TBA |
| **Celkovo** | **162** | **53** |

* Hainan Airlines Boeing 737-800Hainan Airlines Boeing 737-800
* Hainan Airlines Airbus A330-200 na letisku Šeremetievo, 2009Hainan Airlines Airbus A330-200 na letisku Šeremetievo, 2009
* Hainan Airlines Airbus A330-300Hainan Airlines Airbus A330-300
* Hainan Airlines Boeing 767-300ER v Budapešti, 2010Hainan Airlines Boeing 767-300ER v Budapešti, 2010
* Hainan Airlines Boeing 787-8 na letisku v PekinguHainan Airlines Boeing 787-8 na letisku v Pekingu

Referencie
----------

1. ↑  "Partnership".
2. ↑  "American, Chinese airline strike code-sharing deal at O'Hare".
3. ↑  2018, UBM (UK) Ltd.. CSA Czech Airlines / Hainan Airlines to Start Codeshare Service from late-Oct 2015. *Routesonline*. Dostupné online [cit. 2018-11-29]. (po anglicky)
4. ↑   *Partner airlines | JetBlue* [online]. www.jetblue.com, [cit. 2018-11-29]. Dostupné online. (po anglicky)
5. ↑  L, J (26 March 2014).
6. ↑  Hainan Airline News, Hainan Airline News, Sep. 02, 2013.

Iné projekty
------------

Commons
* Spolupracuj na Commons Commons ponúka multimediálne súbory na tému **Hainan Airlines**

Externé odkazy
--------------

* Oficiálna stránka
**First Aid Basics** je freewarový edukačný software pre Microsoft Windows poskytujúci základné informácie o medicínskej prvej pomoci, ktorý môže byť použitý ako úvod do medickej pomoci a ako príprava na štúdium oficiálnych publikácií.

First Aid Basics pracuje na všetkých 32-bitových verziách Microsoft Windows (teda Windows 95 a ďalších). Beží tiež pod Linuxom s inštalovaným emulátorom Windows.

Hlavné charakteristiky
----------------------

Program obsahuje dáta o kardiopulmonárnej resuscitácii (KPR), pomoc pri infarkte, bolestiach, uhryznutiach, bodnutiach hmyzom, fraktúrach, vykĺbeninách, hypertermii, omrzlinách atď. Jedna časť popisuje pomôcky prvej pomoci ako sú obväzy, náplasti, lieky, odporúčaný obsah lekárničky a tiež postupy ich použitia. Špeciálna časť je venovaná prevencii ako sa vyhnúť úrazom a infekciám v každodennom živote i počas prvej pomoci. Video časť obsahuje grafickú prezentáciu KPR. Program tiež obsahuje slovník (glosár) častých termínov a linky na informačné weby.

Jazykové verzie
---------------

Software má 3 jazykové verzie:

* Anglicky
* Anglicky – česky
* Anglicky – slovensky

Video časť
----------

Video časť obsahuje animáciu KPR jednou osobou. Obsiahnuté sú inštrukcie pre postup krok za krokom a jednoduché odporúčania časových intervalov.

Médiá
-----

Od uvedenia v 9/2004 First Aid Basics je v zozname viac ako 100 softvérových archívov a od niektorých dostal najvyššie hodnotenie 5 hviezdičiek – TopQualityFreware.com, BestVistaDownloads.com, MaxxDownload.com atď. Niektoré časopisy zaradili program na svoje CD/DVD – Freesoft a PC Space (Slovensko), Download.bg (Bulharsko), PC Update (Austrália) a Computer (Česko). 24.7.2005 bol selektovaný ako Download dňa na WordVillage.com Archivované 2007-05-13 na Wayback Machine.

Referencie a zdroj
------------------

* Korbel.sk - domáca stránka
* Tahaj.sk Archivované 2007-07-31 na Wayback Machine
**Flammenwerfer 35** (skratka **FmW 35**; v preklade z nem. „Plameňomet 35") bol nemecký plameňomet používaný v rokoch 1935 až 1944, teda najmä počas druhej svetovej vojny. V roku 1941 ho začal nahradzovať ľahší Flammenwerfer 41.

Pri vývoji FmW 35 boli zužitkované poznatky, ktoré nemecké ozbrojené sily získali z prvej svetovej vojny. Plameňomety boli vtedy úspešne nasadené proti bunkrom, opevneniam a obrneným vozidlám, avšak pretrvávalo vysoké riziko samovznietenia pri zásahu nádrží nepriateľom. FmW 35 mal hmotnosť 35,8 kg a objem 11,81 l. Ako palivo používal Flammöl Nr. 19 – benzín zmiešaný s dechtom kvôli zvýšeniu hmotnosti horľavej látky a tým aj vyššiemu dosahu. Ako zapaľovač slúžil vodík. Dosah plameňometu bol 25 (efektívny) až 30 m (maximálny). Pri nepretržitom prúde sa palivo minulo za približne 10 sekúnd, avšak v praxi plameňometník uvoľňoval palivo len krátkymi salvami (až cca 15 sálv).[1][2]

Obrázky
-------

* Nemecký plameňometník s FmW 35 v bitke o Stalingrad, 23. september 1942
* Nemecký plameňometník s FmW 35 v roku 1941/1942 počas bojov v Rusku

Referencie
----------

1. ↑  Lüdeke, Alexander. *Waffentechnik im Zweiten Weltkrieg : Infanteriewaffen, ungepanzerte Fahrzeuge, gepanzerte Fahrzeuge, Artillerie, Spezialwaffen, Flugzeuge, Schiffe*. Bath : Parragon Books, 2007. ISBN 978-1-4054-8584-5.
2. ↑  Flammenwerfer der Wehrmacht. In *WHQ Forum*. [s. l.] : [s. n.], 2007-09-27 [cit. 2018-05-26].

Externé odkazy
--------------

* Archívne zábery z druhej svetovej vojny ukazujúce aj použitie FmW 35
**Ján Hlubík** (\* 21. jún 1896, Hrnčiarovce nad Parnou – † 27. december 1965, Zavar) bol slovenský rímskokatolícky kňaz, salezián, publicista, sociálny pracovník, trpiteľ za vieru – disident.

Životopis
---------

Ľudovú školu vychodil vo svojom rodisku. Saleziánsky noviciát si vykonal v Genzane v Taliansku (1920 – 1921). Teológiu študoval v Turíne. Za kňaza bol vysvätený 8. júna 1928 v Turíne. Pôsobil v Šaštíne, Svätom Benediku, Bratislave a v Trnave. Najväčšiu zásluhu na vybudovaní saleziánskeho domu a farnosti v Trnave na Kopánke má práve on. Bol známi svojou sociálnou činnosťou.

Po násilnom zrušení Saleziánskej spoločnosti z noci z 13. na 14. apríla 1950 bol internovaný (krycia operácia pre násilnú likvidáciu mužských rehoľných rádov komunistickým režimom niesla názov Akcia K). Po 3. rokoch internácie bol v roku 1953 premiestnený do Charitného domova v Moravci pri Brne. V roku 1958 bol pre svoje náboženské presvedčenie uväznený. Odsúdili ho na 2. a pol roka väznenia. Po prepustení z väzenia býval v Charitnom domove pre kňazov v Moravciach a nakoniec v Zavare, kde i zomrel. 

Bol tiež publikačne činný. Vyšli mu desiatky článkov s náboženskou tematikou. Prispieval do časopisov: Katolícke misie, Katolícke noviny, Kráľovná sv. Ruženca, Mariánska kongregácia, Plameň, Posol Božského Srdca, Prednášateľ, Pútnik, Saleziánske zvesti, Svätá rodina, Trnavská rodina, Trnavské noviny, Pútnik svätovojtešský.

Pre jeho socilánu angažovanosť (zaslúžil sa o vybudovanie sociálneho domu mládeže v Trnave-Kopánke), mestská časť Trnava-sever pomenovala po ňom ulicu.

Ocenenia
--------

* v roku 1993 mu na saleziánskom dome v Trnave na Kopánke odhalili pamätnú tabuľu.
* v roku 1996 mu zastupiteľstvo mesta Trnavy udelilo čestné občianstvo mesta Trnavy in memoriam.

Literatúra
----------

* KUBANOVIČ, Zlatko: *Historický náhľad do dejín slovenských saleziánov (Od dona Bosca do roku 1924)*. Bratislava : Don Bosco, 2019. ISBN 978-80-8074-436-6. S. 241 - 242.
* HLUBÍK, Ján, SDB. In:  *Lexikón katolíckych kňazských osobností Slovenska*. 1. vyd. Bratislava : Lúč, 2000. 852 s. ISBN 80-7114-300-6. S. 493.
* SERSEN, Leopold. Don Ján Hlubík. *Don Bosco dnes*, 2002, roč. XXXIII, čís. 3, s. 22 – 23. Dostupné online.

Referencie
----------
Súradnice: 52°6′S 9°22′V﻿ / ﻿52,100°S 9,367°V﻿ / 52.100; 9.367

**Hameln** je nemecké mesto v Dolnom Sasku. Je okresným mestom krajinského okresu Hameln-Pyrmont.

Geografia
---------

Hameln leží juhozápadne od Hannoveru približne v strede vzdušnej čiary medzi Herfordom na západe a Hildesheimom na východe. Mesto sa nachádza v centre Národného parku Naturpark Weserbergland Schaumburg-Hameln. Západne od mesta leží 258 metrov vysoký vrch Klüt.

Legenda
-------

Mesto sa stalo takmer celosvetovo známym svojou legendou o Potkaniarovi. Ide o skutočný historický príbeh z roku 1284, kedy mal neznámy potkaniar odviesť z mesta 130 chlapcov a dievčat neznámo kam. Podľa jednej z hypotéz, ktorú vyslovil nemecký historik Wolfgang Wann, odviedol potkaniar – lokátor týchto mladých ľudí na Moravu a tí tam založili obec Hamlíkov.

Dejiny
------

Prvé písomné zmienky o Hameln pochádzajú z 9. storočia. Okolo roku 1200 sa stal jedným z prvých miest Hannoverského kráľovstva. Stalo sa hanzovým mestom, po tridsaťročnej vojne sa postupne premenilo na pevnosť. Po nástupe Adolfa Hitlera k moci bolo v meste väzenie pre politických väzňov, homosexuálov a Židov. Za druhej svetovej vojny bol Hameln bombardovaný, po vojne tu bola zriadená vojenská základňa britskej armády. V meste sú významné pamiatky, medzi ne patrí historické Staré mesto, kolegiátný kostol sv. Bonifáca a ulica Bungelosestraße známa vďaka povesti o Krysarovi.

Partnerské mestá
----------------

* Poland  Kalwaria Zebrzydowska, Poľsko
* Germany  Quedlinburg, Nemecko
* France  Saint-Maur-des-Fossés, Francúzsko
* Spojené kráľovstvo  Torbay, Veľká Británia

Galéria
-------

* Stiftsherrenhaus (1558)Stiftsherrenhaus (1558)
* Leist-Haus (1585–89)Leist-Haus (1585–89)
* Dempter-Haus (1607)Dempter-Haus (1607)
* Bürgerhus (1560)Bürgerhus (1560)

Iné projekty
------------

Commons
* Spolupracuj na Commons Commons ponúka multimediálne súbory na tému **Hameln**

Externé odkazy
--------------

* Oficiálna stránka (po nemecky)
* Dejiny mesta Hameln (po nemecky)
* Historické Fotograf Hameln  (po nemecky)
* Aktuálne správy, video a fotogaléria (po nemecky)

Zdroj
-----

*Tento článok je čiastočný alebo úplný preklad článku Hameln na českej Wikipédii.*
Hollar, sídlo dekanátu fakulty
**Fakulta sociálnych vied Karlovej univerzity** (skratka **FSV UK** z čes. *Fakulta sociálních věd Univerzity Karlovy*) je druhou najmladšou zo sedemnástich fakúlt Karlovej univerzity.

História
--------

Fakulta sociálnych vied bola zriadená 1. júna 1990 ako nástupca Fakulty sociálnych vied a publicistiky, zrušenej v 70. rokoch. Pri jej vzniku stáli zástupcovia bývalej Fakulty žurnalistiky, z ktorej FSV vzišla, Barbara Köpplová a Ján Jirák, ďalej Miloslav Petrusek, Rudolf Kučera, Milan Šmíd, Jiří Hlaváček a Aleš Havlíček. Prvým dekanom fakulty sa stal novinár Čestmír Suchý.

Spočiatku bol jedinou budovou FSV palác Hollar na Smetanovom nábreží, v ktorom do 70. rokov pôsobilo Združenie českých umelcov grafikov, neskôr patril Fakulte žurnalistiky. Krátko po vzniku bol k fakulte pričlenený obnovený Ústav sociálno-politických vied UK a sociológovia tak získali priestory priamo v Karoline. Ďalšie miestnosti pribudli po vzniku Centra pre nemecké a rakúske štúdiá, ktoré sa usídlili v budove bývalého kláštora sv. Havla v Rytířskej ulici.

V roku 1993 došlo k organizačnému rozčleneniu fakulty na inštitúty a o rok neskôr pribudol k pôvodným štyrom (Inštitút komunikačných štúdií a žurnalistiky, Inštitút ekonomických štúdií, Inštitút sociologických štúdií, Inštitút politologických štúdií) ešte Inštitút medzinárodných štúdií.

Vývoj názvu fakulty
-------------------

* 1960 – 1965: *Institut osvěty a novinářství* (ION)
* 1965 – 1968: *Fakulta osvěty a novinářství* (FON)
* 1968 – 1972: *Fakulta sociálních věd a publicistiky* (FSVP)
* 1972 – 1990: *Fakulta žurnalistiky* (FŽ)
* 1990 – súčasnosť: *Fakulta sociálních věd* (FSV)

Referencie
----------

1. ↑   *Historie FSV UK* [online]. web.archive.org, 2011-10-31, [cit. 2022-11-24]. Dostupné online. Archivované 2011-10-31 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Fakulta sociálnych vied Karlovej univerzity**

Externé odkazy
--------------

* Oficiálny web

Zdroj
-----

*Tento článok je čiastočný alebo úplný preklad článku Fakulta sociálních věd Univerzity Karlovy na českej Wikipédii.*

Autoritné údaje: * ISNI: 0000 0001 2112 1766
* LCCN: no00082875
* NK ČR: kn20010709362
* VIAF: 153881362
* WorldCat: lccn-no00082875
Súradnice: 13°51′32″J 172°06′19″Z﻿ / ﻿13,85877350°J 172,10538790°Z﻿ / -13.85877350; -172.10538790

**Faleu** je jedna zo štyroch dedín na ostrove Manono v Samoe. Nachádza sa na juhovýchode ostrova. Patrí pod okres Aiga-i-le-Tai, ktorý je aj sám volebným obvodom *Aiga-i-le-Tai*. V obci sa okrem administratívnej budovy ostrova nachádza aj kostol, obchod, škola a prístav.

Elektrina tu bola zavedená až v roku 1995 a stoja tu viaceré „Fale", čo sú obchodíky a bary urobené z dreva a slamy. V dedine, podobne ako na celom ostrove nepoužívajú autá. Preferujú prechádzky, jazdu na koňoch a bicyklovanie.

Geografia
---------

Dedina sa nachádza na juhovýchodnom pobreží ostrova Manono. Na severozápad od dediny sa nachádza dedina Lepuia'i a na sever dedina Salua.

Populácia
---------

Po poslednom sčítavaní v roku 2006 má dedina 354 obyvateľov, čím sa stáva dedinou s najväčším počtom obyvateľov na ostrove. 

Väčšina obyvateľstva okresu žije na západnom konci ostrova Upolu. Na ostrovoch Manono a Apolima len pomenej a ostrov Nu'ulopa je hlavne pre svoju veľkosť neobývaný.

| Rok | Populácia |
| --- | --- |
| 2006 | 354 |

Referencie
----------

1. ↑  Územné volebné obvody - Zákon z roku 1963 (po anglicky)

Pozri aj
--------

Zoznam samojských miest, obcí
Flushing Meadows-Corona Park
"*The Unisphere*", 2010
**Flushing Meadows-Corona Park** (iné názvy: **Flushing Meadow Park**, **Flushing Meadows Park** či **Flushing Meadows**) je park v štvrti Queens mesta New York medzi diaľnicami Van Wyck Expressway a Grand Central Parkway, ohraničený zátokou Flushing a na južnom cípe letiskom LaGuardia, smerujúcom k hlavnej triede Union Turnpike. 

Predstavuje tretí najväčší verejný park v New Yorku (po Pelham Bay Park v Bronxe a Greenbelt Park na Staten Islande), ktorý bol vytvorený ako miesto pre svetové výstavy konané v rokoch 1939 – 1940 a 1964 – 1965. Je najvýchodnejším územím spadajúcim pod miestnu samosprávu Queens Community Board 4.

Parku s rozlohou 508 hektárov dominuje dvanásťposchodová sféra Unisphere, ktorá tu bola postavená, keď sa tu po roku 1945 v budovách, čo ostali po výstavách z rokov 1939 až 1940, usídlila OSN. Dnes sa jej centrála nachádza na Manhattane. Ďalej sa tu nachádza Národné tenisové centrum Billie Jean Kingovej, dejisko septembrového grandslamu US Open, domovský štadión bejzbalového klubu New York Mets nazvaný Citi Field, divadlo Queens Theatre, centrum vedy a technológií New York Hall of Science a umelecké múzeum Queens Museum of Art. 

V roku 2008 tu bolo otvorené Vodné centrum zahrňujúce dlhý krytý bazén a hokejové ihrisko.

Referencie
----------

1. ↑  Queens Community Boards Archivované 2015-02-02 na Wayback Machine, New York. Prístup: 3-9-2007.

Iné projekty
------------

Commons
* Spolupracuj na Commons Commons ponúka multimediálne súbory na tému **Flushing Meadows-Corona Park**

Zdroj
-----

*Tento článok je čiastočný alebo úplný preklad článku Flushing Meadows-Corona Park na českej Wikipédii.*
Vodný zámok Haus Bodelschwingh
**Haus Bodelschwingh** je vodný zámok na okraji nemeckého mesta Dortmund. Bol postavený v 13. storočí rodinou von Bodelschwingh a dodnes je v jej vlastníctve. Zámok je popri vodných zámkoch Haus Dellwig a Haus Rodenberg najväčší a najvýznamnejší vodný hrad v Dortmunde. Zámok dnes slúži ako sídlo rodiny *zu Innhausen und Knyphausen*. Je zapísaný ako stavebná pamiatka v zozname pamiatok mesta Dortmund.

Celková konštrukcia zámku spočíva na koloch z dubového dreva. V blízkosti zámku vznikla osada Burgfreiheit Bodelschwingh, ktorá si zachovala svoju nezávislosť do roku 1928. Časť široko rozvetvenej rodiny von Bodelschwingh bývala neskôr vo Velmede v Bergkamene a na statku Haus Heyde pri Unne, ktorý bol v 19. storočí hlavným sídlom rodiny.

Literatúra
----------

* Martin Gerhardt: *Friedrich von Bodelschwingh - Ein Lebensbild aus der deutschen Kirchengeschichte*. 1. diel, *Werden und Reifen*, v. Bodelschwinghsche Anstalten, Bielefeld-Bethel 1950, ISBN 3-922463-08-8, S. 1−25.
* Brink-Kloke, Henriette: *Haus Bodelschwingh*. v: Ministerium für Bauen und Verkehr des Landes NRW / Landschaftsverband Westfalen-Lippe: *Burgen auf Ruhr. Unterwegs zu 100 Burgen, Schlössern und Herrensitzen in der Ruhrregion*. Essen: Klartext Verlag, 2010, S. 48-51

Referencie
----------

1. ↑   *Auszug aus der Denkmalliste der Stadt Dortmund* [online]. www.denkmalbehoerde.dortmund.de, 2014-09-09, [cit. 2015-01-22]. S. 68. Dostupné online. Archivované 2014-09-15 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Haus Bodelschwingh**

Externé odkazy
--------------

* Oficiálna stránka

Súradnice: 51°33′03″S 7°21′44″V﻿ / ﻿51,550833°S 7,362361°V﻿ / 51.550833; 7.362361

Zdroj
-----

*Tento článok je čiastočný alebo úplný preklad článku Wasserschloss Haus Bodelschwingh na nemeckej Wikipédii.*
Fotografia Gouldovho pásu.
**Gouldov pás** je čiastočný prstenec hviezd s priemerom približne 3000 ly, naklonený 15° až 20° smerom ku galaktickej rovine. Obsahuje veľa špeciálnych O- a B-typov hviezd, mnohé z nich môžu byť súčasťou špirálového ramena, kam patrí aj Slnko, ktoré sa v súčasnosti nachádza približne 325 ly od jeho stredu. Vek pásu sa odhaduje na 30 - 50 miliónov rokov a jeho pôvod je neznámy. Je pomenovaný po Benjaminovi Apthorpovi Gouldovi, ktorý ho objavil v roku 1879.

Gouldov pás obsahuje jasné hviezdy v mnohých súhvezdiach vrátane súhvezdí Cefeus, Jašterica, Perzeus, Orión, Veľký pes, Korma, Plachty, Kýl, Južný kríž, Kentaur, Vlk a Škorpión. Viditeľná Mliečna cesta na nočnej oblohe tiež prechádza väčšinou týchto súhvezdí, ale trocha juhovýchodným smerom od súhvezdia Vlk.

Podľa súčasnej teórie sa Gouldov pás sformoval približne pred 30 miliónmi rokov, keď sa malé množstvo tmavej hmoty zrazilo s molekulárnym mrakom v rovnakej oblasti. Existujú aj dôkazy rovnakých Gouldovych mrakov v iných galaxiách.

Pozri aj
--------

* Miestna bublina
* Miestny medzihviezdny mrak
* Rameno Orióna
* Rameno Perzea

Externé odkazy
--------------

* Gouldov pás (po anglicky)
* Mapa Gouldovho pásu (po anglicky)

Referencie
----------

1. ↑   *Astronomy Encyclopædia*. Ed. Sir Patrick Moore. Revised. vyd. Great Britain : Philip's. S. 164. (English)
2. ↑   *The Gould Belt* [online]. [Cit. 2006-07-18]. Dostupné online. (English)
3. ↑   *Gould Belt* [online]. [Cit. 2006-07-18]. Dostupné online. (English)
4. ↑  "Orion's dark secret: Violence shaped the night sky", New Scientist, 21 Nov. 2009, pp. 42-5.
5. ↑  BEKKI, Kenji. Dark impact and galactic star formation: origin of the Gould belt. *Monthly Notices of the Royal Astronomical Society: Letters*, 2009, s. L36–L40. Dostupné online. DOI: 10.1111/j.1745-3933.2009.00702.x.

Zdroj
-----


|  |  |
| --- | --- |
| Portal | Astronomický portálHviezdny portál |

*Tento článok je čiastočný alebo úplný preklad článku Gould Belt na anglickej Wikipédii.*

| * z
* d
* u
Poloha Zeme vo vesmíre |
| --- |
| Zem → Slnečná sústava → Miestny medzihviezdny mrak → Miestna bublina → Gouldov pás → Rameno Orióna → Galaxia (Mliečna cesta) → Susedstvo Mliečnej cesty → Miestna skupina galaxií → Miestna superkopa galaxií → Laniakea → Pozorovateľný vesmír → Vesmír |
| Každá šípka sa číta ako "v" alebo "súčasťou". |
Gilbertove ostrovy vrátane ostrova Banaba
**Gilbertove ostrovy** (kiribatsky **Tungaru**, anglicky **Gilbert Islands**) je súostrovie 16 atolov v západnej časti Tichého oceána na juhovýchodnom okraji Mikronézie. Ťahá sa od atolu Arorae 176° 40' východnej dĺžky a 2°40' južnej šírky po atol Makin Meang 172°50' východnej dĺžky a 3°20' severnej šírky v dĺžke asi 900 km. Gilbertove ostrovy tvoria hlavnú časť republiky Kiribati. Ich celková rozloha je 281 km2. Archipel obýva asi 83 382 obyvateľov. 

Atoly a ostrovy sa nachádzajú v približne severo-južnej línii, medzi atolmi Aranuka a Nonouti prechádza rovník, ktorý tak delí skupinu na severnú a južnú časť. Ostrovy možno rozdeliť tiež podľa bývalých administratívnych okrskov na Severné, Centrálne a Južné Gilbertove ostrovy. Skupina Gilbertových ostrovov tvorí takmer najzápadnejšiu časť Kiribati, západnejšie sa nachádza už iba samostatný ostrov Banaba. Ostrovy sa nachádzajú v časovom pásme UTC+12. 

Povrch ostrovov je nízky (3-6 m n. m.). Na severe padne 1500-2500 mm, na juhu 800-1500 mm zrážok ročne. Obyvatelia sa živia pestovaním kokosovej palmy a rybolovom. Najhustejšie osídlený je atol Tarawa (46 000 obyvateľov), na ktorom sa nachádza hlavné mesto (Bairiki na Južnej Tarawe), prístav a letisko republiky Kiribati. Menšie letiská sú na ostrovoch Butaritari, Marakei, Abemama a Tabiteuea. Ako prví Európania pristáli na Gilbertových ostrovoch (ostrove Butaritari) roku 1606 Španieli.

Zoznam atolov a ostrovov
------------------------

Podľa sčítania ľudu z roku 2005.

| Názov | Rozloha
(km²) | Lagúna
(km²) | Počet
obyvateľov | Počet
dedín | Súradnice |
| --- | --- | --- | --- | --- | --- |
| Severní Gilbertovy ostrovy |
| Makin | 7,89 | 0,3 | 2385 | 2 | 3°22′48″ s. š. 173° v. d. |
| Butaritari | 13,49 | 191,7 | 3280 | 11 | 3°9′ s. š. 172°49′48″ v. d. |
| Marakei | 14,13 | 19,6 | 2741 | 8 | 2° s. š. 173°16′48″ v. d. |
| Abaiang | 17,48 | 232,5 | 5502 | 18 | 1°49′48″ s. š. 172°57′ v. d. |
| Tarawa | 31,02 | 343,6 | 45 989 | 30 | 1°25′48″ s. š. 173° v. d. |
| Centrální Gilbertovy ostrovy |
| Maiana | 16,72 | 98,4 | 1908 | 12 | 0°55′12″ s. š. 173° v. d. |
| Abemama | 27,37 | 132,4 | 3404 | 12 | 0°24′ s. š. 173°49′48″ v. d. |
| Kuria | 15,48 | — | 1082 | 6 | 0°13′12″ s. š. 173°24′ v. d. |
| Aranuka | 11,61 | 19,4 | 1158 | 3 | 0°9′ s. š. 173°34′48″ v. d. |
| Nonouti | 19,85 | 370,4 | 3179 | 9 | 0°40′12″ j. š. 174°19′48″ v. d. |
| Južné Gilbertove ostrovy |
| Tabiteuea | 37,63 | 365,2 | 4898 | 18 | 1°19′48″ j. š. 174°49′48″ v. d. |
| Beru | 17,65 | 38,9 | 2169 | 9 | 1°19′48″ j. š. 175°58′48″ v. d. |
| Nikunau | 19,08 | — | 1912 | 6 | 1°21′ j. š. 176°28′12″ v. d. |
| Onotoa | 15,62 | 54,4 | 1644 | 7 | 1°52′12″ j. š. 175°33′ v. d. |
| Tamana | 4,73 | — | 875 | 3 | 2°30′0″ j. š. 175°59′3″ v. d. |
| Arorae | 9,48 | — | 1256 | 2 | 2°37′48″ j. š. 176°49′12″ v. d. |
| Gilbertove ostrovy | 281,10 | 1866,5 | 83 382 | 156 |  |

Referencie
----------

1. 1 2  KELE, F. - MARIOT, P.. *Ostrovy a súostrovia Oceánie*. Bratislava : SPN, 1992. S. 83.
2. ↑   *WebCite query result* [online]. www.webcitation.org, [cit. 2019-07-25]. Dostupné online.
**Ferdinand Peroutka** (\* 6. február 1895, Praha – † 20. apríl 1978, New York, New York, USA) bol český spisovateľ, dramatik a publicista liberálnej orientácie. Je považovaný za najvýznamnejšieho predstaviteľa českej demokratickej žurnalistiky.

Pôsobil ako redaktor denníka *Tribuna* (1919-1924), neskôr (1924-39) ako šéfredaktor revue *Přítomnost.* Jeho činnosť bola podporovaná prezidentom Česko-Slovenska T.G. Masarykom, ktorý pod rôznymi šiframi často do tohto časopisu prispieval. Bol členom kruhu tzv. "*Pátečníkov"*, čo bola skupina intelektuálov, ktorí sa schádzali v Čapkovej vile a niekedy aj u prezidenta Masaryka, najmä zámku v Lánoch. V rokoch 1924–1939 bol tiež politickým komentátorom *Lidových novin*. 

Je autorom knihy úvah o českej národnej povahe *Jací jsme* a rozsiahleho diela o počiatkoch ČSR *Budování státu* (4 diely).

V roku 1933 vo svojom článku opísal M. R. Štefánika ako "prívrženca diktatúry so záľubou v okázalosti, trpiaca hromádka nervov, chorobne ctižiadostivý muž, ktorý chcel, aby ho iní ľutovali".

V rokoch 1939-1945 bol väznený v nacistických koncentračných táboroch Dachau a Buchenwald.

Po vojne sa stal šéfredaktorom *Svobodných novin* (pod týmto názvom vychádzali predvojnové *Lidové noviny*) a týždenníka *Dnešek* (1945–1948), ktorý bol obdobou predvojnovej *Prítomnosti*. Názvy boli zmenené, pretože oba pôvodné tituly vychádzali i počas vojny, avšak s kolaborantskými redakciami. Kriticky vystupoval proti silnejúcim totalitným tendenciám.

V rokoch 1945–1946 bol poslancom Dočasného národného zhromaždenia (čes. *Prozatimní Národní shromáždění*) za Československou stranu národně socialistickou. V parlamente zasadal do parlamentných volieb v roku 1946.

Po februárovom prevrate odišiel do Spojených štátov, kde niekoľko rokov riadil česko-slovenské vysielanie Slobodnej Európy a spolupracoval s americkými periodikami.

V exile vydal niekoľko politických úvah a próz.

Referencie
----------

1. ↑  Ferdinand Peroutka Archivované 2008-06-25 na Wayback Machine v publikaci KDO BYL KDO v našich dějinách ve 20. století.
2. ↑   *Štefánik a fašisti? Ako legendu očiernil popredný český novinár* [online]. Pravda.sk, 2019-05-05, [cit. 2019-05-05]. Dostupné online.
3. ↑  Historie Přítomnosti
4. ↑   *jmenný rejstřík* [online]. Poslanecká sněmovna Parlamentu České republiky, [cit. 2012-01-02]. Dostupné online. (česky)

Externé odkazy
--------------

* FILIT – zdroj, z ktorého pôvodne čerpal tento článok.

Autoritné údaje: * abART: 20442
* BnF: 121763052
* GND: 119357453
* ISNI: 0000 0001 0886 4266
* LCCN: n84100219
* NK ČR: jk01092591
* SNK: 150378
* VIAF: 34499510
* WorldCat: lccn-n84100219
**Heaven Upside Down** je v poradí vydaný 10. album americkej rockovej kapely Marilyn Manson. Album vyšiel 6. októbra 2017. Marilyn Manson predstavil aj vopred vedúcu skladbu "We Know Where You Fucking Live" nahraním na video-portál YouTube. Album vydali americké vydavateľstvá Loma Vista Recordings a Caroline International. Po pár dňoch od vydania albumu – 9.októbra 2017 Marilyn Manson vydal klip k dlho očakávanej skladbe SAY10. Záujem o pieseň vychádzala z toho, že Marilyn Manson vydal koncom roka ukážku, kde trhá Bibliu a spomedzi Boha a Satana si volí jasnú voľbu, pričom fanúšikovia sa nazdávali, že zabíja prezidenta Donalda Trumpa. V novom klipe bolo vidieť vystupovať aj Johnnyho Deppa.

Prvé zmienky o albume
---------------------

V novembri 2015 Marilyn Manson v rozhovore s KEGL oznámil, že spolu s Tylerom Batesom, Twiggym a Gilom Sharonom začali pracovať na desiatom štúdiovom albume kapely.

Základné informácie, ako sú dátum vydania, Manson odhalil v júli 2016 počas rozhovoru s Ryanom J. Downeyom na APMA. Najprv sa špekulovalo, že album ponesie názov SAY10, ale Manson sa v rozhovore vyjadril, že ho je možné pred predstavením zmeniť.

Na albume sa podieľali
----------------------

* *Marilyn Manson* – hlas, produkcia
* *Tyler Bates* – gitara, klavír, produkcia
* *Twiggy Ramirez* – bass gitara
* *Gil Sharone* – bubny

Piesne v albume
---------------

* „Revelation #12"
* „Tattooed In Reverse"
* „WE KNOW WHERE YOU FUCKING LIVE"
* „SAY10"
* „KILL4ME"
* „Saturnalia"
* „JE$U$ CRI$I$"
* „Blood Honey"
* „Heaven Upside Down"
* „Threats of Romance"

Heaven Upside Down
------------------

* Marilyn MansonMarilyn Manson

Iné projekty
------------

Commons
* Spolupracuj na Commons Commons ponúka multimediálne súbory na tému **Heaven Upside Down**

Referencie
----------

1. ↑   *Archivovaná kópia* [online]. [Cit. 2017-09-11]. Dostupné online. Archivované 2020-12-06 z originálu.
2. ↑  B. Vladimír. V najnovšom videoklipe Marilyna Mansona účinkuje jeho dlhoročný kamarát Johnny Depp. Výsledok ich spolupráce je viac ako bizarný. *refresher.sk*. Dostupné online [cit. 2017-10-10].
3. ↑   Marilyn Manson | 97.1 the Eagle. *97.1 the Eagle*. Dostupné online [cit. 2017-09-19]. (po anglicky)
4. ↑   *Marilyn Manson Announces New Album 'Say10'* [online]. Loudwire, [cit. 2017-09-19]. Dostupné online. (po anglicky)
5. ↑   *‘I put a gun in the mouth of the editor of Spin and hid out at Trump Tower’ - Marilyn Manson (WATCH) - News - Alternative Press* [online]. Alternative Press, [cit. 2017-09-19]. Dostupné online. (po anglicky)

Externé odkazy
--------------

* Oficiálna webstránka
* Marilyn Manson & the Spooky Kids webstránka

Zdroje
------

*Tento článok je čiastočný alebo úplný preklad článku Heaven Upside Down na anglickej Wikipédii.*
**Ferko Urbánek** (vlastné meno: František Ľudovít Urbanek, umelecké meno: Ferko Urbánek; \* 31. júl 1858, Vsetín – † 10. december 1934, Petržalka) bol slovenský spisovateľ, dramatik, úradník. Známy je tiež pod pseudonymami Miloň, Salvator, Tatran, Tatranský, Tatrín, Tatroslav.

Rodina
------

* otec Michal Urbanek
* matka Jozefa rod. Schneiderová

Životopis
---------

Urbánek študoval na slovenskom patronátnom gymnáziu v Kláštore pod Znievom, po jeho zatvorení pokračoval na benediktínskom gymnáziu v Ostrihome v rokoch 1875 – 1877 v Banskej Bystrici, kde nadviazal priateľstvo s J. Vlčkom a M. Kollárom. Pre chorobu sa však štúdií vzdal. Bol všestranne literárne a kultúrne činný dejateľ, ktorý národnobuditeľskú misiu vykonával v období vrcholenia pomaďarčovacích snáh uhorskej vlády.

Je považovaný za tvorcu národnej ľudovej dramatiky a je autorom mnohých básní a piesní. Knižne vydal zbierku veršov pre deti a zbierku piesňových textov spolu s partitúrou M. Schneidera-Trnavského. Jeho prozaická tvorba ostala bez väčšieho ohlasu. Písal besednice, úvodníky, hospodárske a satirické články, prispieval do krajanskej tlače. Ako spolumajiteľ tlačiarne *Urbánek a spol.* v Trnave zasiahol do vydávania slovenských kníh v medzivojnovom období.

Pamiatky
--------

Hrob Ferka Urbánka na Ondrejskom cintoríne
* hrob a náhrobný pomník od J. Pospíšila (1935) na Ondrejskom cintoríne v Bratislave.
* literárna pozostalosť a fotodokumentácia v Literárnom archíve Matice slovenskej.
* pravidelná literárna súťaž „Petržalské súzvuky Ferka Urbánka" organizované Miestnou knižnicou v Petržalke.

Dielo
-----

* *Strídža spod Hája*, Martin roku 1898
* *Rozmajrín*, Martin roku 1899
* *Hrob lásky*, Martin roku 1912
* *Kamenný chodníček*, Martin roku 1913
* *Obrázky z hôr*, Trnava roku 1905
* *Krivoprísažník a iné rozprávky*, Trnava (pred rokom 1938)

Referencie
----------

1. ↑  Záznam o narodení a krste v matrike[nefunkčný odkaz] farnosti Vsetín; záznam č. 43

Literatúra
----------

* Slovenský biografický slovník

Iné projekty
------------

Commons
* Spolupracuj na Commons Commons ponúka multimediálne súbory na tému **Ferko Urbánek**

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Plné texty diel F. Urbáneka

Autoritné údaje: * ISNI: 0000 0000 5576 2425
* NK ČR: ola2002157233
* SNK: 172488
* VIAF: 84969465
**Feromangán** je binárna ferozliatina s obsahom mangánu nad 30 %. Má tvar neopracovaných kusov s bielym leskom v lome. Je krehký a veľmi tvrdý. Podobný materiál je surové železo s obsahom 6 až 30 % mangánu mangánu ktoré sa nazýva zrkadlovina.

Rozdelenie
----------

Podľa obsahu uhlíka sa rozlišuje:

1. *vysokouhlíkový feromangán* — obsahuje viac ako 2 % uhlíka, typicky 6 až 7 % uhlíka. Obsah mangánu obvykle býva medzi 70 a 80 %.
2. *feromangán so stredným obsahom uhlíka* — obsahuje 1,25 až 1,5 % uhlíka.
3. *feromangán s nízkym obsahom uhlíka* — obsahuje menej ako 0,75 % uhlíka. Obsah mangánu obvykle býva medzi 80 a 90 %.

Použitie
--------

Používa sa na deoxidáciu, desulfurizáciu, pridávanie uhlíka do ocele a pridávanie mangánu ako legujúceho prvku. Feromangán s nízkym obsahom uhlíka sa používa pri výrobe mangánových legovaných ocelí vyžadujúcich nízky obsah uhlíka.

Výroba
------

Vyrába sa zahrievaním zmesi oxidov MnO2 a Fe2O3 s uhlíkom v peci. Zložky realizujú termálnu dekompozičnú reakciu. Menšia časť objemu výroby feromangánu sa vyrába vo vysokých peciach, väčšia v elektrických oblúkových peciach (v roku 1977 nad 75 % s rastúcim trendom).

Feromangán patrí medzi najviac produkované ferozliatiny s podielom nad 20 % na celkovom objeme výroby. V nasledujúcej tabuľke je uvedené odhadované množstvo celosvetovej produkcie feromangánu v miliónoch ton.
.

|  |  |  |  |  |  |
| --- | --- | --- | --- | --- | --- |
| rok | 1993 | 1994 | 1995 | 1996 | 1997 |
| objem výroby (mil. t) | 3,53 | 3,78 | 3,65 | 3,98 | 3,77 |

V Európe sa feromangán vyrába vo veľkých objemoch vo Francúzsku (386 000 ton v roku 1997) a Nórsku. V menších objemoch v Španielsku (35 000 ton v roku 1997), Belgicku a Nemecku.

Pozri aj
--------


|  |  |
| --- | --- |
| Portal | Chemický portál |

* ferosilikomangánalumínium
* ferosilikomangán
* zrkadlovina

Referencie
----------

1. ↑   *The European IPPC Bureau* [online]. [Cit. 2007-06-08]. Dostupné online. Archivované 2009-07-09 z originálu.
Svetové dedičstvo UNESCOSvetové dedičstvo UNESCO

Nádvorie pevnosti Fort Jesus.
**Fort Jesus** (port. *Forte Jesus*), doslovne *Pevnosť Jesus* je portugalská pevnosť, postavená v roku 1591 na rozkaz kráľa Filipa I. Portugalského, vtedajšieho vládcu zjednoteného portugalského] a španielskeho kráľovstva, nachádzajúca sa na ostrove Mombasa. Bola určená na ochranu starého mesta v kenskej Mombase. Pri pohľade zo vzduchu má tvar človeka a bolo jej dané meno Jesus (Ježiš). 

V roku 2011 bola pevnosť zaradená do Svetového kultúrneho dedičstva UNESCO pre jej výborne zachované príklady portugalskej vojenskej architektúry 16.storočia.

Prehľad
-------

Bola to prvá pevnosť postavená mimo Európy, ktorá bola skonštruovaná na odolanie streľbe z kanónov. Je to dodnes jeden z najlepších príkladov portugalskej architektúry, hoc rokmi pozmenenej vplyvmi neskorších dobyvateľov. Architektúra kombinuje portugalské, arabské (ománske) a britské prvky, čo boli národy, ktoré ju medzi 16. a 19. storočím ovládali.

Názov
-----

Názov pevnosti je často mylne odvodzovaný od Ježiša Krista, vznikol však zlým prekladom mena ománskeho šejka Isu bin Tarifa, ktorý pevnosť obliehal v roku 1837 (Isa je tiež pomenovanie Ježiša v Koráne - ako prorok Isa) do angličtiny vinou vtedajších britských obrancov pevnosti.

Fort Jesus dnes
---------------

Fort Jesus je dnes populárna destinácia pre domácich aj zahraničných turistov. Okrem samotného účelu turisticky vyhľadávaného cieľa slúži pevnosť aj pre početné výskumné programy, konzervačné laboratórium, výskumné oddelenie a pre kanceláriu ochrany starého mesta.

Referencie
----------

1. ↑
2. ↑  Gilbert, Erik, and Jonathan T. Reynolds. *Africa in World History: From Prehistory to Present.* New Jersey: Pearson Education, 2008, p. 225
3. ↑  Kirkman, J. 1974. *Fort Jesus: A Portuguese Fortress on the East African Coast* Clarendon Press: Oxford

Externé odkazy
--------------

* Fort Jesus Museum *(anglicky)*
* Brief History of Fort Jesus *(anglicky)*

Zdroj
-----

*Tento článok je čiastočný alebo úplný preklad článku Fort Jesus na anglickej Wikipédii.*

| * z
* d
* u
Pamiatky Kene na zozname svetového dedičstva UNESCO |
| --- |
| 
* Národné parky v okolí jazera Turkana
* Národný park Mount Kenya
* Staré Mesto v Lamu
* Posvätné lesy a osady kaya ľudu Mijikenda
* Fort Jesus
* Kenský jazerný systém vo Východoafrickej priekopovej prepadline
* Thimlich Ohinga

 | Keňa |
**Fortune 500** je každoročný rebríček zostavený a vydaný časopisom *Fortune*, v ktorom je zoradených 500 amerických súkromných a verejných korporácií podľa ich hrubého obratu (a po úprave Fortune, týkajúcej sa spotrebnej dane). Zahrňuje tie súkromné a verejné spoločnosti, pri ktorých je ich obrat verejne známy. Prvý takýto zoznam bol publikovaný v roku 1955.

Víťazi z posledných rokov
-------------------------

Vo Fortune 500 bola najväčšou korporáciou z rokov 2007 a 2008 Wal-Mart. ExxonMobil bol v rovnakom období druhý, ale na prvé miesto sa dostal v roku 2009. V roku 2010 ho opäť vystriedal Wal-Mart.

Vrchol rebríčka pre rok 2010:

| Poradie | Spoločnosť | Hrubý obratv mld USD | Ziskv mld USD |
| --- | --- | --- | --- |
| 1 | Wal-Mart | 408,214 | 14,335 |
| 2 | ExxonMobil | 284,650 | 19,280 |
| 3 | Chevron | 163,527 | 10,483 |
| 4 | General Electric | 156,779 | 11,025 |
| 5 | Bank of America Corp. | 150,450 | 6,276 |
| 6 | ConocoPhillips | 139,515 | 4,858 |
| 7 | AT&T | 123,018 | 12,535 |
| 8 | Ford Motor | 118,308 | 2,717 |
| 9 | JPMorgan Chase & Co. | 115,632 | 11,728 |
| 10 | Hewlett-Packard | 114,552 | 7,66 |

Obdobné rebríčky časopisu Fortune
---------------------------------

Fortune 500 je najznámejší, ale existujú podobné rebríčky korporácií s najväčším hrubým obratom – Fortune 100 a Fortune 1000. Zatiaľ čo poradie v prvej stovke zostáva viacmenej rovnaké, v priebehu času môže dochádzať k rôznym zmenám, samozrejme v závislosti na výnosoch tých ktorých spoločností a tiež ich fúziách.

Fortune 50
----------

Pôvodný rebríček Fortune 500 bol obmedzený na spoločnosti, ich obrat sa odvíjal od výroby, ťažby alebo dobývania energie. V rovnakom čase, Fortune vydala zoznam nazvaný *Fortune 50* päťdesiatich najväčších komerčných bank, služieb a spoločností poskytujúcich životné poistenie (zoradené podľa aktivity), ďalej maloobchodných predajcov (zoradených podľa hrubého obratu) a dopravných spoločností (zoradených podľa obratu). Tieto rebríčky boli zjednotené do jedného zoznamu, takže Fortune 500, tak, ako teraz existuje, zahrňuje spoločnosti, ktoré by v skorších rokoch boli v jednotlivých zoznamoch Fortune 50.

Referencie
----------

1. ↑

*Tento článok je čiastočný alebo úplný preklad článku Fortune 500 na českej Wikipédii.*
Pôvodný rebríček Fortune 500 bol obmedzený na spoločnosti, ktorých obrat sa odvíjal od výroby, ťažby alebo dobývania energie. V rovnakom čase, Fortune vydala zoznam nazvaný Fortune 50 päťdesiatich najväčších komerčných bank, služieb a spoločností poskytujúcich životné poistenie (zoradené podľa aktivity), ďalej maloobchodných predajcov (zoradených podľa hrubého obratu) a dopravných spoločností (zoradených podľa obratu). Tieto rebríčky boli zjednotené do jedného zoznamu, takže Fortune 500, tak, ako teraz existuje, zahrňuje spoločnosti, ktoré by v skorších rokoch boli v jednotlivých zoznamoch Fortune 50.

Pozri aj
--------

* Fortune (časopis)
* Fortune Global 500
* Fortune Global 2000

Externé odkazy
--------------

* – Fortune 500 pre aktuálny rok
**Grand Prix Hassan II 2009** bol tenisový turnaj mužov, ktorý sa konal v dňoch od 6. do 12. apríla 2009 na otvorených antukových dvorcoch v marockej Casablance. Titul v dvojhre získal Španiel Juan Carlos Ferrero, ktorý vo finále porazil Francúza F. Serraa. Bol to jeho 12. titul v dvojhre na okruhu ATP. Titul vo štvorhre získali Poliak Łukasz Kubot a Rakúšan Oliver Marach, ktorí vo finále porazili švédsko-austrálsky pár Simon Aspelin, Paul Hanley. Pre Ł. Kubota to bol prvý a pre O. Maracha tretí titul vo štvorhre na okruhu ATP.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Grand Prix Hassan II 2009*
**Španielsko Juan Carlos Ferrero** vs. Francúzsko Florent Serra 6-4 7-5

### Štvorhra mužov

*Bližšie informácie v hlavnom článku: Mužská štvorhra na Grand Prix Hassan II 2009*
**Poľsko Łukasz Kubot / Rakúsko Oliver Marach** vs. Švédsko Simon Aspelin / Austrália Paul Hanley 7-64 3-6 10-6

Externé odkazy
--------------

* Oficiálna stránka turnaja Archivované 2009-03-12 na Wayback Machine
Heliport v Niagara Falls, Ontario
**Vrtuľníkové letisko** alebo **heliport** je plocha určená na pristávanie/vzlietanie helikoptér a ich pozemný pohyb.

Heliporty určené pre helikoptéry, ktoré dopravujú verejnosť majú rozmery 120 × 60 m. Ostatné bývajú menšie. Príletové dráhy helipadov sa nesmú krížiť s konvenčnou leteckou dopravou.

Heliporty bývajú označené písmenom H (biela alebo žltá farba s čiernym orámovaním), ktoré je umiestnené uprostred plochy a orientované v smere sever-juh.

Heliporty na Slovensku slúžia najmä pre Leteckú záchrannú zdravotnú službu.

Pozri aj
--------

* helipad

Zdroje
------

1. ↑  X-010 Vrtuľníkové letisko; heliport. In: NEDELKA, Milan, a kol. *Slovenský letecký slovník terminologický a výkladový*. Bratislava : Magnet-Press Slovakia, 1998. 494 s. ISBN 80-968073-0-7. S. 271.

* heliport. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2008. 670 s. ISBN 978-80-224-0982-7. Zväzok 5. (Galb – Hir), s. 580.
Para orechy sú nad ostatnými druhmi orechov
**Granulárna konvekcia** alebo **efekt para orechov** je názov pre fenomén, pri ktorom najväčšie častice zostávajú na povrchu materiálu zloženého z granúl, s ktorým sa trasie a ktorý obsahuje rôzne veľké objekty. Termín je založený na pozorovaní nádoby s rôznymi druhmi orechov, v ktorej sú po pretrepaní para orechy vždy hore. Rovnaký efekt je pozorovaný napríklad v balíčku cereálií, müsli alebo hrnčeka s instantnou kávou a cukrom, kedy je káva hore, pretože granulát je väčší ako kryštály cukru. Tento efekt sa prejavuje u materiálov, kde sú jednotlivé objekty rôzne veľké, ale majú približne rovnakú hustotu.

Existuje viac možných vysvetlení tohto efektu, tu je jedno z nich:

* Menšie častice môžu pri trepaní spadnúť do priestoru, kam sa väčšie častice nezmestia. Pri viacerých opakovaniach tohoto správania sa najväčšie častice dostanú hore a najmenšie naspodok. Inými slovami je stred hmotnosti celého systému (mix rôznych orechov) v náhodnom bode, čo nie je optimálne (kvôli priestoru okolo paraorechov), a má tendenciu byť nižšie kvôli gravitácii. Hneď ako začnete trepať s orieškami, gravitácia zabezpečí, aby sa stred hmotnosti systému presunul dole, a to jedine tak, že sa paraorechy presunú nahor a zostanú tam.
* Ak sú v trasúcom sa prostredí, častice sa začnú pohybovať vo vibráciami usmernenom prúde, pričom v strede sa jednotlivé častice pohybujú smerom nahor, zatiaľ čo dole sa pohybujú po stranách. Veľké častice sa v tomto prúde hore dostanú, hneď ako sú však hore, zostávajú tam uväznené. Zostupujúci prúd je príliš obmedzený a úzky, aby tak veľkú časticu mohol strhnúť dolu pozdĺž stien.
* Ak sa zahrnie efekt vzduchových vrecúšok medzi časticami, väčšie častice sa môžu nadnášať alebo splývať po povrchu.

Tento efekt má dôležitý vplyv na určité výrobné operácie. Pri produkcii homogénnej zmesi granulátu je zvyčajne nežiadaným efektom oddelenie rôznych typov častíc. Pôsobenie efektu paraorechy ovplyvňuje niekoľko faktorov, vrátane veľkosti a hustoty častíc, tlaku plynu medzi nimi a tvaru nádoby. Obdĺžniková (ako napríklad na cereálie) alebo valcovitá (ako na oriešky) krabica je pre tento efekt veľmi príhodná, ale v kónických nádobách sa vyskytuje tzv. *obrátený efekt para orechov*.

Externé odkazy
--------------

* PhysicsWeb: The Brazil Nut Effect (po anglicky)
* Physical Review Letters: Effects of Air on the Segregation of Particles (po anglicky)

Zdroj
-----

*Tento článok je čiastočný alebo úplný preklad článku Granulární konvekce na českej Wikipédii.*
Džbán bieleho grapefruitového džúsu
Nakrájaný ružový grapefruit
**Grapefruitový džús** je tekutý extrakt z grapefruitov. Je bohatý na vitamín C a chutí sladkokyslo až veľmi kyslo. Medzi jeho varianty patrí biely grapefruitový, ružový grapefruitový a rubínovo-červený grapefruitový džús. Je dôležitý v medicíne kvôli jeho interakciám s mnohými bežnými liekmi vrátane kofeínu a liekov, ktoré môžu zmeniť ich správanie v tele. Používa sa tiež vo viacerých koktailoch, ako napríklad sea breeze (pozostáva z grapefruitovej šťavy, vodky a brusnicovej šťavy), salty dog, grapefruit mimosa a grapefruit radler.

Interakcie s liekmi
-------------------

Zistilo sa, že grapefruit a jeho šťava sa vzájomne ovplyvňujú s mnohými liekmi, čo vo viacerých prípadoch vedie k nežiaducim účinkom. Deje sa to dvoma spôsobmi: prvým je, že grapefruit môže blokovať enzým, ktorý metabolizuje lieky, a ak sa liek nemetabolizuje, hladina lieku v krvi môže byť príliš vysoká, čo vedie k nežiaducemu účinku. Druhý spôsob spočíva v tom, že grapefruit môže blokovať vstrebávanie liekov v čreve, a ak sa liek nevstrebáva, potom sa ho v krvi nenachádza dostatočné množstvo na to, aby mal terapeutický účinok.

Jeden celý grapefruit alebo 200 ml grapefruitovej šťavy môže spôsobiť toxicitu predávkovania liekmi. Lieky, ktoré sú nekompatibilné s grapefruitom, sú zvyčajne označené na obale alebo v príbalovom letáku. Ľudia, ktorí užívajú lieky, sa môžu spýtať svojho poskytovateľa zdravotnej starostlivosti alebo lekárnika na interakcie grapefruitu a liekov.

Referencie
----------

1. ↑   *WHFoods: Grapefruit* [online]. whfoods.com, [cit. 2023-06-21]. Dostupné online. Archivované 2007-01-13 z originálu.
2. ↑   *RESEARCH Nutrient content and nutrition labeling of several processed Florida citrus juice products1* [online]. sciencedirect.com, [cit. 2023-06-21]. Dostupné online.
3. ↑  Salvatore Calabrese, *Classic Cocktails* (Sterling Publishing, 1997), s. 158.
4. ↑  David Tanis, *Heart of the Artichoke and Other Kitchen Journeys* (Workman: 2010), s. 320.
5. ↑   *Radler* [online]. lcbo.com, [cit. 2023-06-21]. Dostupné online.
6. 1 2   *Grapefruit–medication interactions: Forbidden fruit or avoidable consequences?* [online]. misuse.ncbi.nlm.nih.gov, [cit. 2023-06-21]. Dostupné online.
7. 1 2  MITCHELL, By Steve. *Why Grapefruit and Medication Can Be a Dangerous Mix* [online]. consumerreports.org, 2016-02-20, [cit. 2023-06-21]. Dostupné online. Archivované 2022-08-30 z originálu.

Pozri aj
--------

* džús

Iné projekty
------------

Commons
* Spolupracuj na Commons Commons ponúka multimediálne súbory na tému **Grapefruitový džús**

Zdroj
-----

*Tento článok je čiastočný alebo úplný preklad článku Grapefruit juice na anglickej Wikipédii.*